*Se også: Høland prestegjeld*
Høyland kirke
**Høyland prestegjeld**, også benevnt **Gand prestegjeld**, var et prestegjeld tilhørende Sandnes prosti. Det omfattet sogn i Sandnes kommune i Rogaland fylke, og hovedkirken var Høyland kirke.

Høylands kirkesogn er nå en del av Sandnes kirkelige fellesråd, og underlagt Sandnes prosti i Stavanger bispedømme i Den norske kirke.

Historikk
---------

*Heylanda* eller *Gardar sókn* (norrønt) har sin opprinnelse fra kristningen av landet. Høyland prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden, og besto fra denne tiden av hovedsognet Høyland med Soma annekssogn. Prestegjeldet er i 1620 oppført i Graagaas som *Gand Præstegjeld* under Jedernnis Prouistij, tilhørende Stavanger stift. Ved kgl.res. av 6. mai 1682 ble prestegjeldet overført til det nye Christianssands stift.

Høyland prestegjeld dannet grunnlaget for Høyland formannskapsdistrikt, som ble opprettet i 1837.

Ved kgl.res. av 23. november 1839 ble Høyland og Soma sogn slått sammen til et kirkesogn, ved navn Høyland, gjeldende fra 1. januar 1841. Ved kgl.res. av 23. november 1880 ble Sandnes skilt ut som eget sogn i Høyland prestegjeld. Ved kgl.res. 10. desember 1913 ble dette sognet utskilt fra Høyland og opprettet som eget sognekall, gjeldende fra 1. januar 1914.

Prestegjeldet inngikk i det nye Stavanger bispedømme fra 1. januar 1925.

Ved kgl.res. av 31. mars 1967 ble det bestemt at et nytt Gand sogn og sognekall skulle skilles ut fra Høyland. Samtidig ble Riska sogn overført fra Hetland prestegjeld til Høyland. I 1988 ble Riska skilt ut og dannet eget Riska prestegjeld med Høle sogn fra nedlagte Høgsfjord prestegjeld.

Høyland prestegjeld tilhørte Jæren prosti inntil 1. mai 1997, da det sammen med øvrige sognekall og kirkesogn i Sandnes kommune ble overført til det nye Sandnes prosti.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Prester i Høyland
-----------------

| Navn | Tidsrom |
| --- | --- |
| Gjert Mikkelson | 1557–1570 |
| Peder Jensson | ca. 1570–1606 |
| Christen Palleson Trane | 1606–1649 |
| Kjeld Hansson | 1650–1679 |
| Hans Jensson Euromontanus | 1679–1691 |
| Jonas Theophilson Schanche | 1691–1728 |
| Hans (Johannes) Tanche | 1729–1733 |
| Hans Christian Frorop | 1734–1740 |
| Berthel Jensson Worm | 1740–1742 |
| Dr. Eiler Hagerup d.y.
seinere biskop i Kristiansand stift | 1743-1757 |
| Johan Grøn Lund | 1757–1775 |
| Otto Ottesen | 1776–1792 |
| Knud Wessel Brown | 1791–1826 |
| Jonas Kirsebom Dahl | 1828–1850 |
| Gerhard Willemsen Iversen | 1850–1882 |
| Imanuel Ottesen | 1882–1911 |

Kirkesogn
---------

Prestegjeldet hadde ved sin avvikling følgende sogn og kirker:

* Høyland
* Bogafjell (fra 2012)

Referanser
----------

1. ↑  Rygh, O. (Oluf) (1915). *Norske Gaardnavne*. Fabritius. s. 162.
2. ↑  Dietrichson, L. (Lorentz) (1888). *Sammenlignende Fortegnelse over Norges Kirkebygninger i Middelalderen og Nutiden*. Malling. s. 64.
3. ↑  Hole, Ivar (1950). *Hosanger kyrkje og Hosanger prestegjeld gjennom 200 år*. s. 18-19.
4. 1 2  Prestegjeld og sogn i Rogaland, arkivverket.no
5. ↑  Lassen, P.B. (Paul Brodahl) (1883). *Beretning om Stiftsstaden Christianssand*. no: Grøntoft. s. 89-90.
6. ↑  *Kommune- og fylkesinndelingen i et Norge i forandring*. no#: Statens forvaltningstjeneste, Seksjon Statens trykking. 1992. s. 364-70. ISBN 8258302612.
7. ↑  *Stavanger 1125-1425-1925*. Dreyer. 1925. s. 84.
8. ↑  *Høyland kyrkje 150 år*. Høyland menighet. 1991. s. 19.
9. ↑  «Stavanger Aftenblad 1997.04.23». Norge;Rogaland;;Stavanger;;;;. 23. april 1997. s. 3.
10. ↑  Fornyings-, administrasjons-og kirkedepartementet (20. desember 2011). «Endringer i gravferdsloven og kirkeloven». *Regjeringen.no* **(norsk)**. Besøkt 5. mars 2023.
11. ↑  «Kirkelig enheter og endringer i prosti og menigheter». *docplayer.me*. Norsk samfunnsvitenskapelig datatjeneste AS. 2009. Besøkt 5. mars 2023.

Kilder
------

* Aurenes, Ola (1954). *Høyland gards- og ættesoge gjennom 400 år: 1500–1900*. Høyland kommune.

Eksterne lenker
---------------

* Prestegjeld og sogn i Rogaland